Leif Mikkelsen (V), 2005-11-24:
Man kan jo ikke beskylde forslagsstilleren i dag for den store tålmodighed, for det har vel egentlig ligget i luften, at vi var på vej med en udligningsreform, og at den skulle have en fornuftig baggrund at blive udformet og vedtaget på, for vi ved jo alle, at vi har vedtaget en ny kommunalreform, og at vi lige har haft et valg til de nye kommuner.
Reformen skal så implementeres og har sit egentlige starttidspunkt ved starten af 2007.
Det vil sige, at det tidsmæssigt passer meget fint, hvad ministeren har redegjort for her, at der er et udvalgsarbejde i gang, at man snart lægger tingene på bordet, og at der dermed er basis for at vedtage en udligningsreform, der tager afsæt i et nyt danmarkskort med nye kommuner, hvor vi jo ved, at der er sket betydelige sammenlægninger – vi er gået fra 275 kommuner til 98 – som jo altså i sig også bærer kimen til en udligning, idet landkommuner, bykommuner, mindre kommuner og større kommuner er blevet sammenlagt, og derfor er det et nyt danmarkskort, der foreligger.
Så der er gode begrundelser for at sige, at tiden er inde nu; men jeg kan forstå, at vi så tager en æresrunde her i dag med lidt gætterier på det her område.
Så jeg ser i stedet for frem til på et tidspunkt at komme til at diskutere på et særdeles oplyst grundlag, hvordan vi skal indrette fremtidens udligningsreform.
For virkeligheden er jo, at vel giver kommunalreformen begrundelse for en udligningsreform, men det gjorde virkeligheden jo altså også før den tid.
Så jeg kan være helt enig med hr. Ole Sohn i, at der er grundlag for det, og det er ikke kun på grund af kommunalreformen, men der er grundlag for at sige, at der er behov for en udligningsreform, fordi vi jo alle ved, at det nuværende regelsæt vistnok fylder flere hyldemeter, og der er vel også en stående opfattelse af, at der er meget få mennesker, der egentlig reelt set overhovedet kan gennemse det regelsæt, der er i dag.
Så der er god grund til det.
Årsagen er mange forskellige regeringer og enkelte elementer lagt oven på de begrundelser, man har brugt for udligning, og derfor er det vanskeligt at se igennem i dag.
Så vi er helt enige i, at vi skal lande der.
Vi er ikke enige i, at man skulle have gjort det før og dermed have stået med en udligningsreform, inden vi kendte det kommunale danmarkskort.
Så vi er altså ved at bevæge os derhen nu, hvor det bliver muligt at lave en rigtig udligningsreform, der ikke skal foretages ændringer på, og derfor er der ingen grund til, at jeg her skal stå og gentage de argumenter, indenrigsministeren er kommet med.
Jeg håber ikke, det overrasker forsamlingen, at Venstre sådan set er ret enig med ministeren i hans udlægning af de begrundelser, der har ført til argumenterne om, at vi nu når frem til målsnoren inden længe og dermed kan foretage en rigtig beslutning på et oplyst grundlag.
Forslag til vedtagelse
»Folketinget tager ministerens redegørelse om den regionale udvikling og den økonomiske balance mellem kommunerne til efterretning.
Folketinget noterer sig, at regeringen og Dansk Folkeparti er enige om, at der som led i kommunalreformen gennemføres langsigtede ændringer i det kommunale tilskuds- og udligningssystem.
Folketinget noterer sig endvidere, at ændringerne i udligningssystemet skal medvirke til at udjævne de afledte ændringer i byrdefordelingen som følge af kommunalreformen mest muligt og til at sikre rimelige økonomiske vilkår for alle landets kommuner, og at forslag herom vil blive fremsat i indeværende folketingssamling.«